50. ΑΠΟΦΑΣΙΣ ΥΠΟΥΡΓΟΥ   ΔΗΜΟΣΙΑΣ ΤΑΞΕΩΣ Αριθ.2633/Φ.108.2/4 της 10/12 Μαρτ.1977  (ΦΕΚ Β΄219)  Περί καθορισμού των αρμοδίων συντάξεως των φύλλων ποιότητος ή πληροφοριακών σημειωμάτων των υπηρετούντων εις το Μικτόν Επιτελείον του Υπουργείου Δημοσίας Τάξεως αξιωματικών Χωροφυλακής, Αστυνομίας Πόλεων και Πυροσβεστικού.  Λαβόντες υπ’ όψιν: α)Τας διατάξεις του Ν.Δ.7/1973 «περί συμπληρώσεως του Ν.Δ.4426/1964 «περί Υπουργείου Δημοσίας Τάξεως», καθ’ ας τα φύλλα ποιότητος των αξιωματικών Χωροφυλακής, Αστυνομίας Πόλεων και Πυροσβεστικού Σώματος οι οποίοι υπηρετούν εις το Μικτόν Επιτελείον του Υπουργείου Δημοσίας Τάξεως συντάσσει ο Προϊστάμενος του Μικτού Επιτελείου. β)Το γεγονός ότι η θέσις του Προϊσταμένου του Μικτού Επιτελείου παραμένη κενή από της 11.12.1976, καθ’ ην παρητήθη ο μέχρι τότε κατέχων ταύτην (απόφασις Υπουργών Εθνικής Αμύνης και Δημοσίας Τάξεως υπ’ αριθ.13137.Φ.113.5/11κ από 11.12.1976–ΦΕΚ τ.Γ΄494). γ)Την επείγουσαν ανάγκην συντάξεως την 20.3.1977 φύλλων ποιότητος ή πληροφοριακών σημειωμάτων των άξιωματικών Χωροφυλακής, Αστυνομίας Πόλεων και Πυροσβεστικού Σώματος, οι οποίοι υπηρετούν εις το Μικτόν Επιτελείον του Υπουργείου Δημοσίας Τάξεως (άρθρον 6 παράγρ.4 Ν.295/1976), προκειμένου ταύτα να τεθούν υπ’ όψιν των Συμβουλίων κρίσεως, κατά τας τακτικάς κρίσεις των αξιωματικών έτους 1977. δ)Το οτι το περιεχόμενον των φύλλων ποιότητος και πληροφοριακών σημειωμάτων συνιστά βασικόν στοιχείον δια την αξιολόγησιν των αξιωματικών κατά τας κρίσεις αυτών προς προαγωγήν (άρθρα 30 παράγρ.1 και 39 παράγρ.1/Ν.Δ.139/1969), διό δεν νοούνται κρίσεις άνευ φύλλων ποιότητος, αποφασίζομεν: 1.Καθορίζομεν ως ακολούθως τους συντάκτας των φύλλων ποιότητος ή πληροφοριακών σημειωμάτων των αξιωματικών Χωροφυλακής, Αστυνομίας Πόλεων και Πυροσβεστικού Σώματος, οι οποίοι υπηρετούν εις το Μικτόν Επιτελείον του Υπουργείου Δημοσίας Τάξεως ως και τους επ’ αυτών γνωματεύοντας: α)Αξιωματικοί Χωροφυλακής και Αστυνομίας Πόλεων: Συντάκτης ο εις εκάστην Μ.Ε.Ο. ή Υπηρεσίαν ανώτερος κατά βαθμόν ή αρχαιότετος των αξιωματικών του Σώματος εις το οποίον ανήκει ο αξιολογούμενος, γνωματεύει δε επ’ αυτών ο Α΄ Υπαρχηγός Χωροφυλακής ή Αστυνομίας Πόλεων, αντιστοίχως. β)Αξιωματικοί Πυροσβεστικού Σώματος: Συντάκτης ο παρά τω Μικτώ Επιτελείω ανώτερος κατά βαθμόν αξιωματικός, αδιαφόρως Μ.Ε.Ο. εις την οποίαν ανήκει ο αξιολογούμενος, γνωματεύει δε επ’ αυτών ο Υπαρχηγός Πυροσβεστικού Σώματος. 2.Τα φύλλα ποιότητος των εις τας περιπτώσεις α΄ και β΄ της προηγουμένης παραγράφου συντακτών συντάσσει ο Α΄ Υπαρχηγός εκάστου Σώματος. 3.Τα φύλλα ποιότητος των υπηρετούντων εις το Γραφείον Υπουργού, των Υπασπιστών, ή εις τα Γραφεία Υπασπιστών Υπουργού και Γενικού Γραμματέως αξιωματικών Χωροφυλακής και Αστυνομίας Πόλεων συντάσσουν οι Διευθυνταί των 1ης και 2ας Μ.Ε.Ο., αναλόγως του Σώματος εις το οποίον ανήκουν, γνωματεύει δε επ’ αυτών ο Υπουργός Δημοσίας Τάξεως ή ο Γενικός Γραμματεύς του αυτού Υπουργείου. 4.Το φύλλον ποιότητος του Υπασπιστού του Προϊσταμένου Μικτού Επιτελείου συντάσσει ο Διευθυντής της 1ης Μ.Ε.Ο., γνωματεύει δε επ’ αυτού ο Α΄ Υπαρχηγός Χωροφυλακής. Η παρούσα, κυρωθησομένη νομοθετικώς μερίμνη του Υπουργείου Δημοσίας Τάξεως, δημοσιευθήτω δια της Εφημερίδος της Κυβερνήσεως. Η ανωτέρω απόφασις εκυρώθη δια του άρθρ.8 του κατωτ. Νόμ.617/1977.